
Latvijas Augļkopju asociācija (LAA) nepiekrīt esošai noteikumu projekta “Valsts atbalsta piešķiršanas kārtība par 2023. gadā vētras radītajiem zaudējumiem augkopības nozarē”  redakcijai.
LAA norāda, ka noteikumu projekta anotācijā rakstītais: “Jāatzīmē, ka netika ņemti vērā tādi priekšlikumi, kā, piemēram, paredzēt atbalstu par nolauztu koku vai sabojātu siena rulli, jo noteikumu projekts paredz segt ieguldījumu apmēru negaisos cietušo kultūraugu platībās (euro/ha), nevis neiegūto ražu. LAD rīcībā nav detalizētas informācijas un pierādījumu par konkrētu nopostīto augļkoku vai siena ruļļu u.c. veida lopbarības apjomu un skaitu” neatbilst patiesībai, jo vairākas saimniecības noteiktajā kārtībā 2023. gadā Lauku atbalsta dienestam (LAD) iesniedza visu prasīto informāciju par nopostītajiem, bojātajiem stādījumiem. Tāpat LAA norāda, ka ir iespēja aprēķināt zaudējumus par katru koku, jo šādi aprēķini ir veikti Erwinia amylovora zaudējumu kompensācijai. Jāatzīmē, ka Erwinia amylovora zaudējumu kompensācijas aprēķini ir novecojuši un neatbilst reālai ekonomiskai situācijai, toties norāda, ka aprēķinus ir iespējams veikt par katru zaudēto koku. Koku zaudējums nav pielīdzināms sējumu zaudējumiem, jo atjaunojot stādījumus, koki neražo 3-5 gadi, tomēr ieguldījumus prasa vismaz tik pat cik jau ražojošie, pretēji sējumiem vai dārzeņiem, kas ir viengadīgās kultūras.
Atbalsts jāskata pēc būtības – kādus zaudējumus lauksaimnieks ir cietis, kāda un cik ilga ietekme būs saimniecībai.
 
Piedāvātā redakcija
Kompensē zaudēto ražošanas pamatlīdzekli (cietušie, zaudētie koki (kā Erwinia amylovora gadījumā) un balstu sistēmas) ņemot vērā turpmākos ieguldījumus un zaudētos nākošos 3 līdz 5 ražas gadus līdz pirmajai komercražai.

